Dominik Szoboszlai

Dominik Szoboszlai (s. 25. lokakuuta 2000) on unkarilainen jalkapalloilija, pelipaikaltaan keskikenttäpelaaja. Hän edustaa Englannin Valioliigan Liverpoolia, johon hän siirtyi heinäkuussa 2023.
 
Szoboszlai siirtyi kotimaansa juniorisarjoista Itävaltaan vuonna 2017. Kaudella 2017–2018 hän pelasi Itävallan toisella sarjatasolla Lieferingin joukkueessa 33 liigaottelua ja teki niissä kymmenen maalia. Toukokuussa 2018 hän pääsi yhdessä ottelussa kentälle myös Itävallan pääsarjassa Red Bull Salzburgin joukkueessa. Syksyllä 2018 hän pelasi Lieferingissä yhdeksän ottelua, joissa hän teki kuusi maalia. Sitten hänet nostettiin pysyvästi Red Bull Salzburgin liigajoukkueeseen ja hän pelasi loppukauden aikana 16 liigaottelua ja teki niissä kolme maalia. Joukkue voitti kauden päätteeksi sekä maan mestaruuden että cupin. Kahdessa ensimmäisessä cup-ottelussaan Szoboszlai teki molemmissa maalin ja pääsi vaihtopelaajana kentälle myös loppuottelussa.

Kaudella 2019–2020 Szoboszlai pelasi Itävallan Bundesliigassa 27 ottelua ja teki niissä yhdeksän maalia, joihin sisältyi hattutemppu kesäkuussa 2020 Sturm Grazia vastaan. Kuudessa cup-ottelussa hän teki kaksi maalia, joista toisen loppuottelussa. Hän voitti jälleen sekä liigamestaruuden että cupin. Kauden 2020–2021 alkupuoliskolla Szoboszlai pelasi 12 liigaottelua ja teki niissä neljä maalia, joista kolme St. Pölteniä vastaan. Cupissa hän teki maalin Rapid Wieniä vastaan. 

Szoboszlai pelasi Red Bull Salzburgin joukkueessa Eurooppa-liigassa kaudella 2018–2019 toisessa neljännesvälieräottelussa italialaista Napolia vastaan. Syyskuussa 2019 hän teki ensimmäisessä Mestarien liigan ottelussaan maalin belgialaista Genkiä vastaan. Hän pelasi kauden aikana viisi Mestarien liigan ottelua ja sen jälkeen kaksi Eurooppa-liigan ottelua. Mestarien liigan kaudella 2020–2021 hän teki jo karsintakierroksen otteluissa Maccabi Tel Avivia vastaan kaksi maalia ja teki kuudessa lohkovaiheen ottelussaan kaksi maalia lisää, vastustajina Lokomotiv Moskova ja Atlético Madrid.

Vuoden 2021 alussa Szoboszlai siirtyi saksalaisseura RB Leipzigiin. Hän ei pystynyt pelaamaan loppukauden aikana yhtään ottelua lähentäjälihasvamman vuoksi. Kaudella 2021–2022 hän pelasi 31 Saksan Bundesliigan ottelua. Niissä hän teki kuusi maalia ja antoi kahdeksan maalisyöttöä. Mestarien liigassa hän pelasi neljä ottelua ja teki kaksi maalia. Eurooppa-liigassa hän pelasi viisi ottelua. Leipzigin voittamassa Saksan cupissa hän teki alkukierroksilla kaksi maalia. Kaudella 2022–2023 hän toisti Bundesliigassa edelliskauden saldonsa: 31 ottelussa kuusi maalia ja kahdeksan maalisyöttöä. Mestarien liigassa hän pelasi kahdeksan ottelua ja teki yhden maalin. Leipzig voitti jälleen Saksan cupin ja Szoboszlai viimeisteli kaksi maalia välieräottelussa SC Freiburgia vastaan ja yhden maalin loppuottelussa Eintracht Frankfurtia vastaan.

Szoboszlai siirtyi Englannin Valioliigan Liverpooliin 70 miljoonan euron siirtosummalla kesällä 2023.

Szoboszlai on pelannut useissa Unkarin juniorimaajoukkueissa. Unkarin A-maajoukkueessa hän pelasi ensimmäisen ottelunsa maaliskuussa 2019 EM-karsinnassa Slovakiaa vastaan. Ensimmäisen maaottelumaalinsa hän teki syyskuussa 2019 viidennessä maaottelussaan, ja tälläkin kertaa vastustajana oli EM-karsintaottelussa Slovakia. Hän on heinäkuun 2023 loppuun mennessä pelannut 32 maaottelua ja tehnyt niissä seitsemän maalia, Slovakian lisäksi Turkkia, Islantia, Englantia ja Bulgariaa vastaan sekä kaksi maalia San Marinoa vastaan.

Lähteet

Aiheesta muualla 

Unkarilaiset jalkapalloilijat
Vuonna 2000 syntyneet
Elävät henkilöt